Komisjoni otsus,

22. juuni 1993,

millega lubatakse liikmesriikidel Kanadast pärit kuivatis kuivatatud okaspuupuidu osas ette näha erandeid nõukogu direktiivi 77/93/EMÜ teatavatest sätetest, ja millega kehtestatakse kuivatis kuivatatud okaspuupuidu suhtes kohaldatava tähistussüsteemi üksikasjad

(93/423/EMÜ)

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 21. detsembri 1976. aasta direktiivi 77/93/EMÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, [1] viimati muudetud direktiiviga 93/19/EMÜ, [2] eriti selle artikli 14 lõike 3 kolmandat taanet,

võttes arvesse liikmesriikide esitatud taotlusi

ning arvestades, et:

kahjulike organismide sissetoomise ohu tõttu ei või direktiivi 77/93/EMÜ sätete kohaselt ühendusse tuua okaspuude (Coniferales, välja arvatud Thuja L.) puitu mingil muul kujul kui:

- täielikult või osaliselt kõnealustest okaspuudest saadud laastud, tükikesed, puidujäätmed või -jäägid,

- pakkekastid, puitpakendid või vaadid,

- puitalused, äärtega puitalused ja muud kaubaalused,

- pakkimispuit, tugipostid ja aluspuud,

sealhulgas ei või ühendusse tuua ka Kanadast, Hiinast, Taiwanist ja Ameerika Ühendriikidest pärit puitu, millel pole säilinud looduslik kumer pind, välja arvatud juhul, kui see on läbinud asjakohase kuumtöötluse, nii et puidu sisetemperatuur tõuseb 30 minutiks vähemalt 56 °Cni ja kui puiduga on kaasas nimetatud direktiivi artiklites 7 või 8 kirjeldatud sertifikaat;

Kanadast pärit okaspuupuitu tuuakse käesoleval ajal ühendusse; sel juhul ei anta kõnealuses riigis tavaliselt välja fütosanitaarsertifikaati; et oleks võimalik markeeringuga tõendada nõutavat kuumtöötlust, kus puidu sisetemperatuur on 30 minutiks tõusnud vähemalt 56 °Cni, tuleks kehtestada puidu suhtes kohaldatava tähistussüsteemi üksikasjad;

Kanada antud teabe põhjal on komisjon tuvastanud, et on käivitatud ametlikult heakskiidetud ja jälgitud saematerjali kuivatamise programm, et tagada saematerjali kuivatamisel asjaomaste kahjulike organismide (Bursaphelenchus xylophilus ja selle vektorid) hukkumiseks piisav kuumutamisaeg; kui puiduga on kaasas selle programmi raames välja antud kuivatis kuumutamise sertifikaat, väheneb kahjulike organismide leviku oht;

komisjon kannab hoolt, et Kanada teeks kättesaadavaks igasuguse tehnilise teabe, mida on vaja hinnangu andmiseks nimetatud programmi toimimisele;

käesolev luba tuleks uuesti läbi vaadata hiljemalt 1. aprilliks 1995;

käesoleva otsusega ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Liikmesriikidel lubatakse vastavalt lõikes 2 sätestatud tingimustele ette näha erandeid direktiivi 77/93/EMÜ artikli 7 lõikest 2 ja artikli 12 lõike 1 punktist b Kanadast pärit okaspuupuidu osas, mis on asjakohaselt kuumutatud.

2. Täidetud peavad olema järgmised tingimused:

a) puit toodetakse saeveskites või käideldakse Kanada põllumajandusministeeriumi poolt saematerjali kuivatamise programmis osalemiseks heaks kiidetud ja kinnitatud asjakohastes ruumides;

b) puitu kuivatatakse piisava aja vältel, et saavutada 30 minutiks vähemalt 56 °C sisetemperatuur; seda tehakse kuivatis, mida on sel eesmärgil katsetanud ja tunnustanud Kanada põllumajandusministeeriumi poolt selleks kinnitatud ametlik sorteerimisasutus; kui rakendatakse kuivatamisgraafikut, mille puhul kuivtermomeetriga mõõdetud temperatuur ei tõuse 56 °Cni, sisaldab kuivatustsükkel järeltöötlust, kus kuivati temperatuur tõstetakse vähemalt üheks tunniks 60 °C-le;

c) punktis a osutatud saeveski poolt määratud ametnik kinnitab igale kimbule või selle ümbrisele standarditud tähise vastavuse kohta punktis b sätestatud tingimustele või jälgib isiklikult tähise olemasolu;

d) et tagada punktides b ja c sätestatud tingimuste täitmist, seavad Kanada põllumajandusministeeriumi poolt heaks kiidetud ja kontrollitud programmi raames selleks kvalifitseeritud ja volitatud ametlikud sorteerimisasutused sisse kontrollimissüsteemi;

e) kontrollimissüsteemiga nähakse ette, et Kanada põllumajandusministeeriumi ametnikud teevad seiret punktis a osutatud kvalifitseeritud saeveskites ning pistelisi laadimiseelseid kontrolle;

f) puiduga on kaasas kuivatis kuumutamise sertifikaat, mis on standarditud punktis a mainitud programmi raames, vastab käesoleva otsuse lisas esitatud näidisele ja on välja antud volitatud isiku poolt, kes tegutseb kõnealuses Kanada põllumajandusministeeriumi poolt heakskiidetud programmis osalevate saeveskite nimel.

Artikkel 2

Ilma et see piiraks direktiivi 77/93/EMÜ artikli 14 lõikes 5 ettenähtud sätete kohaldamist, teavitavad liikmesriigid komisjoni ja teisi liikmesriike kõikidest juhtudest, mil käesoleva otsuse kohaselt sisse toodud kaubasaadetised ei vasta artikli 1 lõike 2 punktides c ja f sätestatud tingimustele.

Artikkel 3

Artikliga 1 antud luba kohaldatakse alates 1. juunist 1993. See tunnistatakse kehtetuks, kui leitakse, et artikli 1 lõikes 2 sätestatud tingimused ei ole kahjulike organismide sissetoomise vältimiseks piisavad, või kui neid tingimusi ei ole täidetud.

Käesolev luba vaadatakse uuesti läbi hiljemalt 1. aprilliks 2001.

Artikkel 4

Käesolev otsus on adresseeritud liikmesriikidele.

Brüssel, 22. juuni 1993

Komisjoni nimel

komisjoni liige

René Steichen

[1] EÜT L 26, 31.1.1977, lk 20.

[2] EÜT L 96, 22.4.1993, lk 33.

--------------------------------------------------

ANEXOBILAGANHANGPARARTIMAANNEXANNEXEALLEGATOBIJLAGEANEXO

+++++ TIFF +++++

--------------------------------------------------